

Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.
	Targedau / Targets
	Sut rydych wedi gweithio ar hwn /
How you have worked on this
	Ceir enghraifft ar /
An example can be found on

	Targed/Target 1
	Cynnwys tabl yn nodi dy dargedau blaenorol a dangos sut rwyt ti wedi ymateb iddynt yn yr aseiniad.
	Rydw i wedi cofio i nodi y tabl targedau yn y Gwaith.

	Targed/Target 2
	Ymgysylltu gyda mwy o lenyddiaeth a chefnogi pob pwynt gyda llenyddiaeth.
	Mae llawer o fy pwyntiau trwygydol yr aseiniad yn cynnwys llenyddiaeth yw chefnogi.

	Targed/Target 3
	Prawf-ddarllen y gwaith yn hollol drwyadl cyn cyflwyno gan ffocysu ar dreigliadau a strwythur brawddegau. 
	Rydw i wedi prawf ddarllen fy waith ac rhedeg y gwaith trwy cysill.



Yn yr aseiniad yma trafodir ymyrraeth addas i gefnogi dysgu a datblygiad disgybl o ran sgiliau cymdeithasol a lles.  Gan ddilyn canllawiau BERA (2018) ni elwir y disgybl wrth ei enw ond yn hytrach cyfeirir ato fel ‘disgybl ffocws’ i gadw anhysbysrwydd y plentyn. Disgybl blwyddyn 4 yw’r bachgen a mynycha Ysgol Gynradd Gymraeg yn ardal  Rhondda Cynnon Taf. Yn unol â chanllawiau BERA (2018) ni enwir yr ysgol a chadwai ei anhysbysrwydd. Ymrestrwyd 227 o ddisgyblion ar gofrestr yr ysgol. 

Bachgen swil sy’n cadw at ei hun yw’r disgybl ffocws nid yw’n cymdeithasu gyda’i gyfoedion yn y dosbarth nac allan ar yr iard. Treulia rhan fwyaf o’i amser ar ben ei hun neu yn dilyn athrawon o gwmpas yr iard adeg chwarae.  Caiff drafferth gyfathrebu gyda chyfoedion. Mae’r hyn sy’n bwysig o ran “mynegi ein hunain drwy ieithoedd yn allweddol i gyfathrebu” yng ngham gynnydd 2 yn nodi y dylai disgybl tua 8 oed, “...allu cyfathrebu gan ddefnyddio geirfa sy’n gynyddol amrywiol ac yn gynyddol fanwl gywir” yn ôl Cwricwlwm i Gymru (Llywodraeth Cymru, 2020). Fodd bynnag nid yw’r disgybl ffocws yn cyflawni hyn eto. Pwysleisir pwysigrwydd “... cyfathrebu clir ac effeithiol ar lafar” fel “... un o sgiliau pwysig bywyd” (Llywodraeth Cymru, 2020). O ganlyniad nid yw wedi llwyddo i sefydlu perthnasau dwfn gyda’i gyfoedion, sydd wedi effeithio ar ei les. Cydnabu Llywodraeth Cymru (2020) “bod iechyd a lles yn bwysig i alluogi dysgu llwyddiannus” gan “helpu dysgwyr wynebu heriau a chyfleoedd bywyd”. Pwysleisia Enoch a Lewis (2018) “bod lles emosiynol plant yr un mor bwysig â’u hiechyd corfforol. Mae iechyd meddwl da yn caniatáu i blant a phobl ifanc ddatblygu gwytnwch i ymdopi â beth bynnag mae bywyd yn ei daflu atynt a thyfu’n oedolion iach a chyflawn.”  Felly, deellir arwyddocâd pennu ‘Iechyd a Lles’ yn un o feysydd dysgu a phrofiad yn Cwricwlwm i Gymru. 

Creda’i rieni bod eu hunig blentyn yn awtistig. Gofynnodd y rhieni i’r ysgol gadw nodiadau ar ymateb ac ymddygiad eu plentyn yn y dosbarth er mwyn casglu tystiolaeth i gyflwyno i’r Seicolegydd Addysg wrth gyrchu diagnosis. Nid oes ganddo ddiagnosis eto, felly nid yw’n cael y ddarpariaeth na’r cymorth y mae angen ar hyn o bryd. Mae’r Ddeddf Anghenion Dysgu Ychwanegol yn nodi bod pob plentyn gydag anghenion dysgu ychwanegol yn deilwng o ddatganiad, cynllun addysg unigol neu gynllun dysgu a sgiliau, a fyddai’n darparu’r help mwyaf angenrheidiol i’r disgybl (Llywodraeth Cymru, 2021). O ganlyniad i ddiffyg diagnosis swyddogol cynlluniwyd dysgu i ddatblygu sgiliau penodol yn seiliedig ar therapi Lego. Nod yr ymyrraeth yw datblygu sgiliau cyfathrebu cymdeithasol y disgybl ffocws. Dywed Harrower a Dunlap ( 2001), “...children with ASD who are fully included within mainstream, tend to have better social interaction and engagement than those in segregated environments.” Fodd bynnag, nid dyma ganfyddiadau athrawon yr ysgol am sgiliau cyfathrebu'r disgybl ffocws. Cytunant ag ymchwil Spears, Tollefson a Simpson (2001), “...it has been expressed by educators that they often find it challenging to include their ASD students as it is beyond their capabilities.” Ffocyswyd felly ar ddiddordebau personol y disgybl ffocws wrth gynllunio’r ymyrraeth i annog cyfathrebu trwy chwarae. Mae’r disgybl ffocws yn hoff iawn o geir felly plethir y diddordeb yma i’r sesiynau. Mae hyn yn cyd fynd â damcaniaeth adeileddiaeth gymdeithasol Dewey sydd yn hyrwyddo dysgu yn seiliedig ar thema a dysgu trwy brofiad. Anoga hyn ryngweithio rhwng disgyblion a chymhwyso gwybodaeth mewn cyd-destun bywyd go iawn (Pappas, 2023). Cysyllta hyn ag argymhellion Donaldson (2015, t.17) o ran addysgu a dysgu Cwricwlwm i Gymru.

Cynlluniwyd bod y disgybl ffocws yn gweithio gyda’r un ddau ddisgybl ym mhob sesiwn i adeiladu perthynas. Newidir aelodau’r grŵp yn raddol er mwyn galluogi’r disgybl ffocws i adeiladu perthnasau gyda chyd ddisgyblion eraill. O ran strwythur yr ymyrraeth, penodir  rolau gwahanol i aelodau’r grŵp fesul sesiwn. Caiff bawb gyfle i ymgymryd â phob rôl sef yr adeiladwr, cyflenwr brics a darllenydd y cyfarwyddiadau. Cysyllta pob rôl a sgiliau cyfathrebu gwahanol sef disgrifio, gwrando a’r ddau ar y cyd.

Amlygir arwyddocâd a phwysigrwydd cynnydd yn Cwricwlwm i Gymru (Llywodraeth Cymru, 2020). Eglurir mai “Cynnydd mewn dysgu yw sut mae dysgwr yn datblygu ac yn gwella eu sgiliau a’u gwybodaeth dros amser.” Gwelir o’r dyfyniad fod cynnydd yn berthnasol i’r unigolyn ac i bob disgybl, gan edrych ar ddatblygiad o fewn ac ar draws ystod o sgiliau, ym mhob maes dysgu a phrofiad. Cysylltu hyn â phrif nod therapi Lego sef i ddatblygu sgiliau cyfathrebu yn ystod ac ar draws sesiynau.

Dywedodd yr Athro Hayward (Athrofa, 2018) mai “Calon dysgu yw cynnydd...” wrth drafod asesu ac arloesedd addysgol.  O ran Cwricwlwm i Gymru (Llywodraeth Cymru, 2020), asesir cyrhaeddiad y disgybl ffocws i rannau o gam cynnydd 1 a rhannau o gam cynnydd 2 ar gyfer ei sgiliau cyfathrebu llafar. Wrth ymwneud â’r ymyrraeth yma y gobaith yw gweld cynnydd yn sgiliau cyfathrebu'r disgybl ffocws,  gan symud o gam cynnydd 1 i gam cynnydd 2. Disgrifia’r camau cynnydd sgiliau posib disgyblion at gyfnodau gwahanol yn eu haddysg. Gellir eu cysylltu’n fras gydag oed. Pwysleisir nad yr oed yw’r prif ffactor na’r dylanwad pennaf, ond y cynnydd a wneir o’r man cychwyn. Mae dilyniant yn allweddol gan ei fod yn dangos datblygiad o ran cynnydd. Gall disgyblion o fewn un dosbarth fod yn perthyn i gam cynnydd gwahanol ond gwelir cynnydd a datblygiad dros gyfnod o amser.  Gyda disgyblion yn teithio ar draws y continwwm ar raddfa amrywiol, mae’n allweddol arsylwi medrau disgyblion, a thalu sylw i anghenion unigolion wrth gynllunio ymlaen (Llywodraeth Cymru, 2008).

Heb ddiagnosis ffurfiol nid oes cynllun addysg unigol gyda’r disgybl ffocws ar hyn o bryd, caiff gymorth yn y dosbarth gan yr athro neu gynorthwyydd dosbarth gyda gwaith grŵp.  Bydd cynorthwyydd dosbarth yn hybu trafodaeth ac yn annog y disgybl ffocws i gymryd rhan yn y tasgau ymyrraeth. Cefnoga hyn ddamcaniaeth adeileddiaeth gymdeithasol Bruner megis sgaffaldio lle darpara athrawon ganllawiau strwythuredig i gefnogi dysgwyr a gwelir lleihad yn y sgaffaldio wrth i’r dysgwyr symud tuag at annibyniaeth.  Maes o law, darperir cynllun addysg unigol i’r disgybl wedi’r asesiad swyddogol.  

I werthfawrogi cynnydd rhaid asesu yn gyson i dystio datblygiad mewn sgil. O’r ymchwil pwysleisia Prifysgol Cymru Drindod Dewi Sant a Phrifysgol Glasgow (2018) mai “Asesu yw dull yr athro o geisio darganfod beth yw’r cynnydd ac adnabod beth sydd bwysicaf ar gyfer dysgu yn y dyfodol.”  Gall asesu fod yn unrhyw beth, o brawf diwedd thema i gwestiynau ar ddechrau gwers,  i ganfod yr hyn y mae disgyblion wedi dysgu.  O hyn, deellir beth sydd angen fwy o gefnogaeth o ran dilyniant yn y dysgu. Yn ôl Donaldson (Prifysgol Cymru Drindod Dewi Sant a Phrifysgol Glasgow 2018),  “Mae dilyniant, ac felly cyflawniad, yn gadarnhaol, ac yn dechrau o fan cychwyn y plentyn neu’r unigolyn ifanc. Mae dilyniant yn disgrifio symudiad ymlaen ar gyfer pob dysgwr nad yw o reidrwydd yn symudiad unionlin ac nad yw’n dod i ben ar oedran neu gyfnod penodol.” Cyfeiria at ddysgu fel twf. Pwysleisia'r Safonau Proffesiynol ar gyfer Dysgu ac Addysgu fod rhaid i addysgwyr “...arddangos dealltwriaeth o sut mae dysgu’n datblygu fesul tipyn, gam wrth gam ac wrth fynd heibio gan adeiladu ar brofiadau blaenorol a’r hyn a ddysgwyd o’r blaen.” Yn wir dyma sail “cynllunio ar gyfer cynnydd” (Llywodraeth Cymru, 2017).

Caiff plant gydag awtistiaeth drafferth rhyngweithio gyfathrebol gan gynnwys sefydlu a chynnal perthnasoedd (LaGasse, 2017). Oherwydd hyn, mae angen ymyraethau yn targedu canlyniadau cymdeithasol. Dyna union bwrpas therapi Lego sef sefydlu a chynnal perthnasoedd. I ddechrau bydd y perthnasoedd o fewn grŵp ymyrraeth benodol, ond hefyd gall y disgybl ffocws gymryd gwersi o’r ymyrraeth a’i ddefnyddio y tu allan hefyd. Dengys ymchwil bod plant awtistig ag awydd rhyngweithio ag eraill, ond nad ydynt yn gwybod sut i ymgysylltu â ffrindiau neu efallai cant eu llethu gan y syniad o brofiadau newydd. Gwnaiff ymarfer sgiliau llafar wrth gymdeithasu annog ymdeimlad o berthyn a hyrwyddo hapusrwydd.  (Autism Speaks, 2019)

Cyn cychwyn ar yr ymyrraeth roedd y disgybl ffocws yn cadw at ei hun, heb gyfathrebu gyda'i gyfoedion er roedd yn siarad ag oedolion yn yr ysgol. Wrth iddo gymryd rhan yn y sesiynau gwelwyd ei fod yn dechrau siarad â’r disgyblion oedd yn rhan o’r sesiynau y tu hwnt i’r ymyrraeth. Wrth i’r sesiynau barhau tystiwyd i’r disgybl ffocws ddefnyddio'r sgiliau cyfathrebu a ddysgwyd yn yr ymyrraeth allan ar yr iard ac o fewn y dosbarth a cheisio sefydlu perthynas gyda disgyblion na fu’n rhan o’r ymyrraeth. Gwelwyd cynnydd ei sgiliau cyfathrebu o’r man cychwyn. Dengys hyn llwyddiant yr ymyrraeth. I fesur y cynnydd yma ni ddefnyddiwyd prawf penodol ond aseswyd sgiliau cyfathrebu drwy ddadansoddi recordiadau o ymateb llafar yn ystod yr ymyrraeth ac arsylwadau ysgrifenedig gan staff o gyfathrebu anffurfiol yn ystod cyfnod chwarae yn y dosbarth ac ar yr iard.   
 

Dewiswyd therapi Lego fel ymyrraeth addas i ddiwallu  anghenion cyfathrebu'r disgybl ffocws oherwydd cyhoeddwyd llawer o ymchwil i effeithiolrwydd therapi Lego ar ddatblygiad sgiliau cyfathrebu. Caiff therapi Lego ei defnyddio i ddatblygu sgiliau cyfathrebu plant ag awtistiaeth. Mae’n bwysig helpu disgyblion fel y disgybl ffocws i wella eu sgiliau cyfathrebu i’w galluogi i gyfathrebu gyda'u cyfoedion yn y dosbarth, ar yr iard, amser cinio yn y ffreutur a chyfathrebu gyda phobl yn y gymuned. Dyma sgil allweddol gydol oes.

Crëwyd therapi Lego yn wreiddiol gan LeGoff, seicolegydd clinigol yn yr Unol Daleithiau yn unol â E-S theori o ACS (empathising-systemising theori o’r autisum spectrum condition). Meddyliodd byddai plant yn adeiladu sgiliau cyfathrebu ymhlith eu cyfoedion trwy chware a siarad mewn ffordd naturiol. Wrth adeiladu gyda blociau mewn grŵp a phawb yn cael rôl benodol rhoddir strwythur i’r sgwrs o’r ddechrau. Bydd disgybl a rôl darllenydd y cyfarwyddiadau yn disgrifio'r blociau Lego sydd angen ar gyfer adeiladu, a’r disgybl a rôl cyflenwr brics yn gwrando ac yn dewis y briciau addas ac yn eu rhoi i’r disgybl a rôl adeiladwr. Datblyga’r sgwrs yn naturiol o strwythur y chwarae, felly nid oes unrhyw bwysau ar y sgwrs (Cam & Nguyen, 2009).  Dengys hyn bod llawer o amser ac ymchwil wedi ei fuddsoddi i ddyluniad rhaglen therapi Lego. Mewn amser bydd y strwythur yn galluogi disgyblion i sgwrsio o fewn y grŵp heb strwythur.

Mae therapi Lego yn defnyddio diddordeb naturiol sydd gan blant mewn chwarae i gymell newidiadau ymddygiadol. Gall fod yn dechneg effeithiol i gryfhau sgiliau cymdeithasol (Lindsay, Hounsell a Cassiani, 2017). Ymddengys bod yr ymyrraeth wedi cael ei gynllunio i apelio at blant a’u diddordebau naturiol i gadw eu sylw. Mae hyn yn gwneud i’r ymyrraeth deimlo yn fwy naturiol i’r disgyblion, heb iddynt sylweddoli eu bod yn cymryd rhan mewn ymyrraeth benodol ond yn hytrach eu bod yn chwarae. Nod yr ymyrraeth yw creu amgylchedd lle caiff disgyblon gyfle i gymryd tro mewn grŵp , creu perthnasoedd rhyngbersonol a dangos parch at ei gilydd a gwerthfawrogiad (Narzisi et al., 2021).
Hanner awr o sesiwn, unwaith yr wythnos gyda thri disgybl yw strwythur y sesiynau. Bydd cynorthwyydd dosbarth yn gyfrifol am gynnal yr ymyrraeth. Penodir ardal sefydlog ar gyfer y sesiynau therapi Lego, fydd yn gyfforddus ac yn gyfarwydd i’r disgyblion.  Wrth fynychu’r sesiynau yn rheolaidd daw’r drefn yn eglur iddynt. Byddant yn magu hyder o ddilyn trefn reolaidd ac o ganlyniad bydd rôl y cynorthwyydd yn llai arweiniol o sesiwn o sesiwn. Yn ystod y sesiwn cyntaf caiff y grŵp gwreiddiol mabwysiadu enw i’r grŵp. Rheolau cyffredinol therapi Lego yw i bawb gwblhau eu swydd disgrifiad, siarad yn glir a bod yn gwrtais i bawb. Hefyd caiff yr aelodau gyfle i greu rheolau ychwanegol i’r sesiynau (Songara, n.d.). Anoga hyn berchnogaeth i’r dysgu a hyrwyddir llais y disgybl.

Dechreuir y sesiynau gyda’r cynorthwyydd yn dosbarthu'r rolau i’r disgyblion, eu hatgoffa o swydd ddisgrifiad pob rôl,  ac esbonio'r rheolau, er dosbarthu'r rolau yn unig fydd ei phrif ddyletswydd yn dilyn cyfnod o weithgarwch. Hwylusydd yw’r cynorthwyydd yn galluogi'r plant i gyflawni eu rolau penodol. Gall annog y grŵp i ddatrys problemau o blith ei gilydd,  a chadw’r plant ar y trywydd iawn o ran eu rolau penodol. Bydd y cynorthwyydd yn cadw cofnod o drefn y rolau felly bydd y disgyblion yn cael cyfle teg i gymryd at bob rôl yn ystod yr ymyrraeth. Cant gyfle pellach i gymryd at y rolau ond newidir y thema, a newidir yr aelodau.
O ran strwythur y chwarae, bydd y darllenydd y cyfarwyddiadau yn gyfrifol am ddal y cyfarwyddiadau gweledol a rhoi cyfarwyddiadau i’r cyflenwr am ba frics sydd eu hangen. Y cyflenwr brics fydd yn gyfrifol am ddod o hyd i’r brics a’u rhoi nhw i’r adeiladwr. Yr adeiladwr fydd yn gyfrifol am roi’r model at ei gilydd gan ddilyn cyfarwyddiadau adeiladu gan y peiriannydd a dewis y briciau cywir a roddwyd iddo gan y cyflenwr. Bydd pob rôl yn datblygu agwedd wahanol o gyfathrebu megis disgrifio, cwestiynu a gwrando.

Wrth fyfyrio ar y profiad o weinyddu therapi Lego, ac ystyried yr hyn sydd wedi cael ei ddweud mewn llenyddiaeth, cydnabyddir cryfderau a chyfyngiadau o ran therapi Lego.

Un cyfyngiad mawr yw cost yr hyfforddiant. Felly hyfforddir un aelod o staff yn unig. Ni fydd amser gan athro dosbarth i gynnal y sesiynau yma. Trosglwyddir y cyfrifoldeb i gynorthwyydd, fydd yn mynychu’r hyfforddiant. Anfantais hyn yw presenoldeb. Os fydd y cynorthwyydd yn absennol ar ddiwrnod amserlenni’r ymyrraeth yna bydd y disgyblion yn colli’r sesiwn wythnosol. I ddiwallu hyn, rhaid wrth amserlen hyblyg. Byddai modd defnyddio’r hyfforddwr yma i gynnal yr ymyrraeth mewn dosbarthiadau eraill yn yr ysgol. Gyda hyn gellid ail ddefnyddio'r adnoddau gyda grwpiau gwahanol. Mae’r ffaith bod yr ymyrraeth yn gallu cael ei ddefnyddio drwy’r ysgol ac yn agored i bawb yn fanteisiol.
Gyda mwy a mwy o ysgolion wedi’u ffederaleiddio byddai modd hyfforddi un aelod o staff i fagu arbenigedd a defnyddio’r staff hwnnw i gefnogi plant ar draws ysgolion gwahanol. Byddai hyn yn dibynnu ar amserlenni gofalus. Rhaid i ddisgyblion, fel ein disgybl ffocws, deimlo yn gyfforddus i gymryd rhan a chyfathrebu gyda chyfoedion felly byddai angen sefydlu perthynas gyda’r hyfforddwr dieithr neu gall hyn gael effaith negyddol ar eu lles. O ran datblygiad proffesiynol parhaus byddai modd i’r hyfforddwr hyfforddi aelodau eraill o staff. Fodd bynnag, ni fyddai gan yr hyfforddwyr newydd y dystysgrif hyfforddiant swyddogol i ychwanegu at eu portffolio ‘DPP’.

Cyfyngiad amlwg arall fydd cost yr adnoddau. Mae lleihau'r gost wrth brynu blociau gwahanol yn bosib. Hefyd gellir defnyddio ap Lego, adnodd digost, i sganio'r cyflenwad Lego sydd gan yr ysgol eisoes, a darparu gwybodaeth a chyfarwyddiadau ar yr hyn y gellid ei adeiladu.  Gyda chyllid ysgolion yn dynn, mae’r ap yn fanteisiol iawn. Yn ychwanegol, dengys ymchwil Dr Han-I Wang (2022) bod therapi Lego yn llai costus na ffurf fwy traddodiadol o helpu plant awtistiaeth gyda’u sgiliau cyfathrebu. Ceir llawer o lenyddiaeth am therapi Lego ond yw wedi ei syntheseiddio na’i ddadansoddi. Ni ellir dibynnu felly ar yr ymchwil hyn ar hyn o bryd. (Lindsay, Hounsell a Cassiani, 2017)

Cyfyngiad arall posib fyddai staffio. Gyda chyllidebau tynn, cyflogir llai o gynorthwywyr mewn ysgolion, yn enwedig ysgolion bach, felly, wrth benodi un aelod o staff i hwyluso ymyrraeth ni fydd cymorth ar gael i weddill y dosbarth yn ystod y sesiynau therapi Lego. Gall hyn achosi llawer o straen a phwysau ar yr athro i gynllunio yn effeithiol ar gyfer gweddill y dosbarth. Ar adegau pan fyddai’r hyfforddwr yn cynnal yr ymyrraeth gyda dosbarthiadau eraill byddai modd cyfnewid cynorthwywyr.  

Gall strwythur tynn yr ymyrraeth o ran y rolau a threfn a phatrwm y chwarae achosi diflastod i ddisgyblion ac iddynt flino ar yr ailadroddus rwydd. I osgoi hy rhaid newid rolau'r plant yn gyson a hefyd adeiladu rhywbeth gwahanol ym mhob sesiwn.
Mantais amlwg i’r ymyrraeth yw’r gallu i addasu'r sesiynau i gysylltu gyda thema. Gwnaiff hyn y sesiynau yn fwy perthnasol i’r disgyblion. Mae’r posibiliadau yn ddi-baid. Trwy addasu lefel yr her bydd yr adnodd a’r ymyrraeth yn addas i’w ddefnyddio gyda phob oedran ac felly yn diwallu cost yr hyfforddiant a’r adnoddau.  

Roedd dysgu mwy am strwythur yr ymyrraeth a’i effeithiolrwydd drwy lenyddiaeth ac wrth arsylwi yn fodd i werthfawrogi “... arferion effeithiol i ddiwallu anghenion...dysgwyr, waeth beth fo’u gwahanol anghenion” (Llywodraeth Cymru, 2017). Drwy gyfeirio’n benodol at feysydd dysgu a phrofiad a disgrifiadau dysgu, datblygwyd dealltwriaeth am gamau cynnydd. Dyfnhawyd hyn gyda llenyddiaeth yn arbennig ymchwil gan Yr Athrofa a Phrifysgol Glasgow. Gwerthfawrogir “arferion ar gyfer asesu” yn arbennig arsylwi ac arwyddocâd recordio a chadw nodiadau o gyfraniadau llafar disgyblion (Llywodraeth Cymru, 2017).  O ganlyniad i arsylwi craff rhieni a’u cais i fonitro sgiliau cymdeithasol a lles eu plentyn, gwerthfawrogwyd y cyfle i “gynnwys partneriaid mewn dysgu” (Llywodraeth Cymru, 2017) a gweithio ar y cyd i gefnogi anghenion yr unigolyn. Ystyrir hyn yn fodel effeithiol i’r dyfodol.

I grynhoi gwelir bod ymyrraeth therapi Lego yn effeithiol i gefnogi disgyblion â diagnosis awtistiaeth gan ddatblygu sgiliau cyfathrebu hanfodol o fewn sefydliadau addysgol a thu hwnt. Nod hir dymor yr ymyrraeth yw arfogi disgyblion a sgiliau i greu a chynnal perthnasoedd heb fod angen strwythur i gefnogi’r cyfathrebu na sgaffaldio ar ran oedolyn. Wrth werthuso cryfderau a gwendidau'r ymyrraeth canfuwyd heriau penodol ynghlwm wrth yr ymyrraeth gyda chost hyfforddiant a chyfarpar yn ganolog i’r ddadl. Fodd bynnag, llwyddwyd i gyflwyno gwrthddadl a manteision o blaid defnyddio’r ymyrraeth. Canfuwyd llenyddiaeth yn canmol yr ymyrraeth a gydag amser bydd syntheseiddio llenyddiaeth bellach yn cryfhau’r ddadl o blaid defnyddio’r ymyrraeth mewn cyd-destunau tebyg. I ehangu effeithiolrwydd yr ymyrraeth byddai’n fanteisiol rhannu gwybodaeth gyda rhieni am strwythur yr ymyrraeth oherwydd cydnabyddir bod disgyblion yn dueddol o golli sgiliau adeg gwyliau ysgol oherwydd diffyg ymarfer.

